WORK จับมือ “SCB 10X” พัฒนาแอปฯ “T-POP” ผลักดันวงการเพลงไทยโกอินเตอร์
WORK จับมือ “SCB 10X” เดินหน้ารุกตลาดดิจิทัลไลฟ์สไตล์เอ็นเทอร์เทนเมนท์ พัฒนาแอปฯ “T-POP” ต่อยอดรายการ “T-POP STAGE” ขยายฐานฐานแฟนคลับ ผลักดันวงการเพลงไทยโกอินเตอร์ ตั้งเป้าสิ้นปี 64 ยอดดาวน์โหลด 100,000 ครั้ง
WORK จับมือ “SCB 10X” พัฒนาแอปฯ "T-POP" ต่อยอดรายการ “T-POP STAGE” ขยายฐานฐานแฟนคลับ ผลักดันวงการเพลงไทยโกอินเตอร์
8 ต.ค. 2564

นายชลากรณ์ ปัญญาโฉม ประธานเจ้าหน้าที่บริหาร สายงานดิจิทัล บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK เปิดเผยว่า จากกระแสตอบรับอย่างล้นหลามในโลกออนไลน์ที่มีต่อรายการ “T-POP STAGE” ซึ่งเป็นเสมือนศูนย์รวมของคนรุ่นใหม่ เปิดโอกาสให้เหล่าวัยรุ่นชาวไทยได้มีพื้นที่ในการโชว์ศักยภาพ ความสามารถ และมีส่วนร่วมในการสนับสนุนผลักดันวงการเพลงไทย T-POP ให้ออกสู่ตลาดโลก
นอกจากนี้รายการ T-POP STAGE ยังติดเทรนด์ทวิตเตอร์อันดับต้นๆ ของโลกและประเทศในภูมิภาคเอเชียตะวันออกเฉียงใต้อย่างต่อเนื่อง ตอกย้ำเรื่องความยอดนิยมของรายการและวงการ T-POP ในกลุ่มแฟนคลับทั้งในประเทศไทยและต่างประเทศ อีกทั้งยังเล็งเห็นว่าตลาดกลุ่มวัยรุ่นมีแนวโน้มเติบโตสูงขึ้น จึงร่วมมือกับ SCB 10X ผู้เชี่ยวชาญด้านนวัตกรรมและเทคโนโลยีทางการเงิน เพื่อการพลิกโฉมให้กับวงการอุตสาหกรรมบันเทิงไทยในการต่อยอด ร่วมลงทุนในบริษัท ทีป๊อป อินคอร์ปอเรชั่น (TPOP Incorporation)
รวมทั้งให้การสนับสนุนการพัฒนาแอปพลิเคชัน “T-POP” ให้สามารถเชื่อมโลกของศิลปินไทยและแฟนคลับจากทั่วโลกไว้ในที่เดียวเปิดโอกาสให้แฟนคลับได้ใกล้ชิดกับศิลปินคนโปรดแบบเอ็กซ์คลูซีฟด้วยฟีเจอร์ต่างๆ มากมายผสานเข้ากับฟังก์ชั่นในด้านเทคโนโลยีทางการเงินที่จัดเตรียมขึ้นเพื่ออำนวยความสะดวกให้ผู้ใช้งานแอปพลิเคชัน เช่น ติดตามผลงาน และข่าวสารต่าง ๆ เพิ่มช่องทางแก่ศิลปินไทยให้สามารถสร้างรายได้จากผลงานได้อย่างถูกลิขสิทธิ์ พร้อมสร้างคอมมูนิตี้ในการสนับสนุนผลงานแก่เหล่าแฟนคลับจากทั่วทุกมุมโลกไม่จำกัดเพียงแค่ประเทศไทยเท่านั้น
ด้านนายเดชพล แหลมวิไล Head of Strategic Partnership บริษัท เอสซีบี เท็นเอ็กซ์ จำกัด กล่าวว่า SCB 10X มุ่งเน้นการสร้างขีดความสามารถใหม่ทางด้านเทคโนโลยีผ่านการลงทุนในบริษัทเทคคอมพานีที่มีศักยภาพทั่วโลกอย่างต่อเนื่อง รวมถึงการร่วมมือกับพันธมิตรทางธุรกิจในกลุ่มอุตสาหกรรมที่เป็น New S-curve ของประเทศ ซึ่งหนึ่งในอุตสาหกรรมที่เราสนใจที่จะเข้าไปศึกษาเพื่อพัฒนาต่อยอดธุรกิจ คือ ดิจิทัลไลฟ์สไตล์ (digital lifestyle) และ Digital Content  ซึ่งเราเล็งเห็นว่าเป็นกลุ่มที่ได้รับประโยชน์จากการเปลี่ยนแปลงพฤติกรรมผู้บริโภคที่เปลี่ยนผ่านไปสู่แพลตฟอร์มที่เป็นดิจิทัลมากขึ้น โดยเฉพาะอย่างยิ่งอุตสาหกรรมดนตรีที่เห็นถึงความเปลี่ยนแปลงได้อย่างชัดเจนจากยอดรับฟังและดาวน์โหลดเพลงผ่านช่องทางสตรีมมิ่งต่าง ๆ บนโลกออนไลน์
“SCB 10X จึงได้จับมือกับทาง “เวิร์คพอยท์ เอ็นเทอร์เทนเมนท์” เพื่อเข้าไปลงทุนใน “บริษัท ทีป๊อป อินคอร์ปอเรชั่น จำกัด” โดยเราได้นำเอาจุดแข็งด้านความเชี่ยวชาญในนวัตกรรมและเทคโนโลยีทางการเงินของ SCB 10X มาผสานเข้ากับความเป็นผู้นำของเวิร์คพอยท์ในด้านการผลิตและสร้างสรรค์สื่อบันเทิงชั้นนำของเมืองไทย เพื่อร่วมกันพัฒนาแอปพลิเคชัน “T-POP” เน้นเจาะกลุ่มคนรุ่นใหม่ 
นอกจากนี้เรายังมีส่วนช่วยในการพัฒนาระบบชำระเงิน (payment gateway) ให้กับแอปพลิเคชันฯ เพื่อยกระดับประสบการณ์ของผู้ใช้งานได้อย่างไร้รอยต่อ โดยตั้งเป้ายอดดาวน์โหลดแอปพลิเคชันฯ 100,000 ครั้ง และยอดฟรีโหวตศิลปินบนแอปพลิเคชั่น “T-POP” กว่า 500,000 โหวต ภายในสิ้นปี 2564 ก่อนต่อยอดสู่การวางรากฐานระบบนิเวศ (ecosystem) ที่มีนวัตกรรมการเงินแห่งโลกอนาคตเป็นตัวขับเคลื่อนสำคัญต่อไปในอนาคต 
โดยตั้งเป้าที่จะพัฒนาแพลตฟอร์มให้สามารถรองรับการทำ NFT (Non fungible token) ซึ่งแผนงานดังกล่าวสอดคล้องกับวิสัยทัศน์ของ SCB 10X ในเรื่องการพัฒนาระบบนิเวศน์ด้านสินทรัพย์ดิจิทัลอีกด้วย” นายเดชพล กล่าวเสริม
สำหรับผู้ที่สนใจสามารถดาวน์โหลดแอปพลิเคชันได้ที่ App Store และ Play Store หรือดูรายละเอียดเพิ่มเติมได้ที่www.t-pop.com